4
Pul pothopulut pennekke oIeccuo
(Markkoc 1.12–13; Lukka 4.1–13)
1 Ana Kanang koKapik konekathe oIeccuo ithampang ithonthomat, apul pothopulut othennekkek. 2 OIeccuo papponat maꞌri arrial weꞌra (40) akkwocoꞌrot nothuꞌrit icïngkï ana ngkoꞌra ana akka kwocothothe maꞌri mothocoꞌro nothuꞌrit, kwokakathe piamat. 3 Akkwi ipennekketto akkakanthok akwiꞌrekathok itti, “Amma oung ukul woKapik, aiꞌret mothok emmi amothakkanung arrakith.”
4 AIeccuo othïanthok tit itti, “Lokurrakot iatham itti,
‘Pul iponyi pakorronno ikkoik narrakith tulluk
anaruk llon ila Kapik iꞌre.’+”
5 Apul pothopulut onekathok icarak coman nokaꞌran koUruccelim ikupupure apoceꞌrekathok ci noꞌra wonoppan toKapik. 6 Apiꞌrekathok itti, “Amma oung ukul woKapik, aarre ka kang nci cene aarret nocapu, akka lokurrakot iatham itti,
‘Kapik kathïot uꞌrupa wothothïlettat wung llon lonthoththomat,
ana waccinthung nyaun cik,
akka akkwo wek mpothok.’+”
7 AIeccuo othïanthok tit itti, “Lokurrat iatham cakuruk itti, ‘Kirrnni enekke Ili Kapik kang.’+”
8 Apul pothopulut apponekathok nocoꞌrong cukwit cannan apokenekathok ngili ngonocapu ncik appik ana thrïk then. 9 Apiꞌrekathok itti, “Mpethung aꞌrupu enni appik amma oung akkuethe toca cik tokït kin ana aꞌranin ngaꞌrama.”
10 AIeccuo othïanthok tit itti, “Pul pothopulut, opaꞌrik ntokït kin akka lokurrakot iatham itti, ‘Aꞌranet Ili Kapik kang ngaꞌrama akka ook pulluk akkarekakine.’+”
11 Ittina apul pothopulut oththekat naIeccuo, auꞌrupa wothothïlettat woKapik akkakat aikkat cik akatha lon lung.
OIeccuo pangkene noththok poCelïl
(Markkoc 1.14–15; Lukka 4.14–15)
12 AIeccuo occïkat itti oIuanna pakin thonekkethe ikorrkkor, akwopakkat noththok poCelïl. 13 Anaruk kwakinnikkat cik nokaꞌran koNaccir, kwoingkathe ana kwaththikkat cik nokaꞌran koKapprnaum ikaik nokuthut korok irapangka toCelïl nocik coCapulun ana coNapththalim. 14 Othakka itti alomartto lon ammakka pul pothernte lon loKapik oIccaia piꞌret akka piꞌret itti,
15 “Pothok poCapulun ana pothok poNapththalim
ipaik ikathar korok irapangka toCelïl eo norue thokꞌrakan koÜrüthün,
Celïl coul iakannoka woIouth,
16 ul iaik iꞌrïmak
wimmat kꞌran kocïngkï ikrïk akocco
ana iaik nokaꞌran ikonu ngïꞌrïmak
wimmat kꞌran kocïngkï akocco.”+
17 Ana nci nocaꞌri cen oIeccuo pikkatheik akwerene ul akwomet kin itti, “Nopaꞌrine lon ilokithak cik akka ngili ngorothiꞌrot ngakko napuththut.”
OIeccuo pakkaro ul iammakothok wocittokït
(Markkoc 1.16–20; Lukka 5.1–11)
18 Anakka oIeccuo pokat cik akwonyaro nokuthut korok irapangka toCelïl, akwimmakat ul weꞌra ionat oththan pen pulukku, ꞌran wen wokat itti oCcamaan iponat kꞌran kothirit itti oPoththuruc ana opang Anthrauc okin thokat akin orret loꞌrok lape irok akka okin thaththokat ul woriape. 19 AIeccuo omekat kin itti, “Nanthan, nomakothin, anothikkienon ul iacciccokot ul.” 20 Akin oththekat noloꞌrok lape len aththaman akin omakathok.
21 Akwoingkat ncïnang akwappimmakat ul weꞌra ionat oththan ana onnan pen pulukku cakuruk, okin thokat oIakup opei poCepethi ana opang oIuanna, okin thokat cik akin oththan pen oCepethi ikuppuꞌrung konoiꞌri akin okuccet loꞌrok cik lape akwakkarat kin. 22 Menik accokkot akin oththekat naththan pen ana kuppuꞌrung konoiꞌri, akin omakathok.
OIeccuo pittiet ul iongo
(Lukka 6.17–19)
23 OIeccuo pikkatheik akwonyaro naꞌran woCelïl akwongkenet ul nomuththun maꞌrama, akwerenekin lon iloporot longili ngoKapik ana akwittiet ul appik iokat wongo. 24 Alon lung opettakat cik noththok poCcuria appik aul ikkat cik annanok ul appik iongo mio kurekkurek, okin itha mio mokat amokꞌrello thiak thiak, okkwion itha uꞌrupa iokithak woꞌrot nan ana okkwion ithapellet ikapa ana okkwion ithaimico, akwittiekat kin. 25 Aul woppot omakathok noththok poCelïl ana Naꞌran iattul* ana nokaꞌran koUruccelim ana naꞌran woIouthia ana arrot cik Ürüthün.
+ 4:4 Thethinia 8.3 + 4:6 Mocumur 91.11–12 + 4:7 Thethinia 6.16 + 4:10 Thethinia 6.13 + 4:16 Iccaia 9.1–2 * 4:25 Aꞌran Iattul: Aꞌran iattul iaik na cïngkï ummot ngngin noththok poCamiria ana poCelïl na ul wikikkot cik iakannoka ul woIouth.