3
Kapik kaꞌrumo nolon
1 Ngintha akkoporot amma ngkwothakkat pul poIouth? Ana ngintha akkaka pokithak amma ngkwakannokekkot? 2 Loporot llon loppot itti lon loKapik lerettanet ul woIouth cittokït.
3 Laka taththa amma opilingon thellat thoccokot lon nomïkït loKapik? Thella lon nomïkït then thakorronno Kapik akokorronno occot kït nolon ila konekketheiki? 4 Aa, okonnoka menik Kapik kakannere lon ngkarra anaruk pul iponyi pere lon ngkarra. Ammakka lokurrakot iatham itti,
“Othakka itti alon lang oka locoꞌrotheik amma aere
ana alkot lon ila ngkworukwettathe ngngin ilokithak.”+
5 Anaruk amma lon lonnon ilokithak lana thoporot thoKapik papenang oron thame taththa? oron thame itti Kapik engki kakannocoꞌrot lon cik akka kua ka naroni? Mpaik paꞌretto karkko pul iponyi. 6 Okonnoka menik amma arokat ittina Kapik kakkma capu taththa? 7 Opilin manna piꞌre itti, “Amma ngre ngin iamoloko nginie lon loKapik ana arttot nothrïk thung, ngintha akka anakkmakine karkko pul iponu lon ilokithak?” 8 Ana ngintha akka oron okorronnokkinthet lon ilokithak othakka itti alanthan iloporot? Opilingon thocungkwot nïn ana orukwethin itti mpiꞌret lon len. Okin thakkmako ngkathar ikakin thonu itti okin nthakkmako ngngin.
Pul pella poporot
9 Lon len lacothakot taththa? Oron ul woIouth akkoporot noul iannoka woIouthi? A Aa, okonnoka menik onïn thokenet non ntit akkomencen itti ul woIouth ana iannoka woIouth waik ilon ilokithak appik. 10 Ammakka lokurrakot itti,
“Pul pella ipoporot manna pulukku.
11 Pul pella ipina lon
pella ipaik pakwancot Kapik
12 Okin appik thopaꞌrinet Kapik cik
ana okin appik theot ikathar koka,
Pul pella manna pulukku ipaik pakkot lon loporot.”+
13 “Lon len lakkunako ere utha wonupu noul iillet
ana luꞌre len lere karra kulluk.”+
“Lon len likkoik ere ngee ngoinyil.”+
14 “Lon len loppappathe nthattatta ana lokithak.”+
15 “Okin thallot tothietto ka kongo ana onguttetto cokoccokot.
16 okin thipot thukungkun cik, na akin eo ana okïttoik
17 Okin thomma thikkoik ngkathar ikoporot aththik.”+
18 “Okin manna thakannothiane Kapik cik aththik.”+
19 Oron thina inenni itti lon ila lon lothonceꞌret lon cik laik lere leret ul iaik wammakot lon len, othakka itti aul angkoik ana capu occokot lon loKapik.
20 Ittina pul pella piꞌrettat itti poporot tokït koKapik akka kwaik pammakot lon lothonceꞌret lon cik anaruk nthommakot lon lothonceꞌret lon cik, pul pina amma pokkothe lon ilokithak.
Thoporot nthoccokot lon nocïkït
21 Anaruk inenni thothakka thopul poporot thanthan noKapik, okonnoka nothommakot lon lothonceꞌret lon cik. Antoka manna itti ul wothernte lon lothonceꞌret lon cik werethe lon ana thonceꞌret lon ncik thoMucca therethe lon len cakuruk. 22 Kapik kathikkie ul woporot tokït kung ioccokothe lon nomïkït loIeccuo oMiccie akka okin thulukku tokït kung. 23 Akka oron appik thokkothe lon lokithak ana oron thokakathe ciththan nothrïk thoKapik 24 ana Kapik kothikkietton thoporot appik nuthuk nthoporot thung nti ithokke ithaat naIeccuo oMiccie itha kwokkenetton. 25 Akka Kapik konarok othakka itti akwathio nti ilon ilokithak lokkwion ithoccokothe lon lung nomïkït ana Kapik kokkothe elli othakka itti akokene itti thoccokot cïkït ilon thung thokat thoporot ana kwoccïkanthet ul lon ilokithak 26 kwokkothe ittina akwokene thocoꞌrot cik tholon thung nomaꞌri emmi othakka itti akwoka pul ipathikkie okkwion ithoccokothe lon loIeccuo oMiccie nomïkït thoporot.
27 Ngintha akka oron ipinthet ka thoura? Papella ana lon liatha akka oron ipinthet ka thoura? Othakka itti akka oron thaik thammakot lon lothonceꞌret lon ciki? A a, okonnoka menik anaruk nthoccokot lon nomïkït thoIeccuo. 28 Akka oron thina itti pul iponyi pathikkietta poporot nthoccokot lon loKapik nocïkït okonnoka nthommakot lon lothonceꞌret lon cik loMucca. 29 Kapik koul woIouth tulluki? Kakannoka Kapik koul iakonnoka woIouth cakuruki? Ïï iken koul iakannoka woIouth cakuruk 30 Ina akka Kapik kaik kulukku ikathikkie pul poIouth ana ipakannoka poIouth poporot tokït kung nthoccokot lon nomïkït thung. 31 Oron thonu itti oron thapaꞌrine lon lothonceꞌret lon cik nti ithoccokot lon loKapik nomïkïri? Aa, okonnoka menik anaruk oron thonu itti oron thammakot lon lothonceꞌret lon cik loMucca papenang.
+ 3:4 Mocumur 51.4 + 3:12 Mocumur 14.1–3; Mocumur 53.1–3 + 3:13 Mocumur 5.9 + 3:13 Mocumur 140.3 + 3:14 10.7 + 3:17 Iccaia 59.7, 8 + 3:18 Mocumur 36.1