Atham woIuanna
Lon iloporot loKapik ammakka oIuanna pokurrot
Iuanna
OIuanna pokat nti iul woIeccuo iattul ana ikken keꞌra. Kwokurrot atham enni akwittarot ul woIouth ana opilingon akin occokot lon loIeccuo. Kwerethe lon loppot ilommaththik ila oIeccuo pokkothe, ana thongkene itha kwongkenet. Elli lakene itti oIeccuo pokat pul iponyi ana kwokat Kapik cakuruk.
Atham wuroko ncik nthokene lon itti oIeccuo pokat lon loKapik, ana manna thothïot thon nocapu ncik appik. Ana itti thio thung thaka papu pothokiot ngüccük cik ipaneko lon ilokithak, lonocapu ncik appik. Ana itti ook oMiccie ipa thao thung therettathe inthatham nomaꞌrot.
OIuanna peret thongat thoIeccuo itha kwongothe ul iammakothok kicce ana lon lung ilapiet kin cik cipin akkwarthuk occokittat (Kuꞌrathal 13-17). Atham wacothok lon ntheret kathar ika oIeccuo pakkmakot ngngin ana okkwettat nothapak. Ana tat akka kurokot nti ithio ana akka kumminthet ul iammakothok maꞌri moppot.
1
OMiccie lon lothupuththuput loKapik lothakkat pul iponyi
1 Ncinomun papꞌrek pellat cik, lon lokat cik ana lon lokat cik noKapik. 2 Ana ncinomun kwokat cik okin oKapik.
3 Ana Kapik kokkathe aꞌrupu appik nti ikkun wolon len ana papella ipokat cik pokkattathe aukun wolon len wakonnokkot. 4 Thikkoik thaat nnolon ana thikkoik then ithen akkanane ul kꞌran ikimmiekin cik appik. 5 Kꞌran kaccieik iꞌrïmak, ana ngïꞌrïmak ngannalkot kꞌran ken.
6 Pul pꞌrek pakkakathe ipa Kapik kothïothe ponat kꞌran itti oIuanna. 7 Kwaat itti akwatherene ul lon lokꞌran ken ikainet ul, othakka itti aul appik occokot lon nomïkït nti ilon loIuanna. 8 Ook ngka kung pakannoka kꞌran ikacco, kwaat itti akwatherene ul lon lopul ipethekkin kꞌran ikacco. 9 Kꞌran ikacco ikaik ïcat ikacciene ul cik appik kokat cik akao nocapu.
10 Lon lokat cik nocapu antoka manna itti capu ncik appik cokkattathe nti ikkun wung anaruk capu commarok. 11 Kwainet pothok ipokat pung anaruk ul wung wakinnikkiek cik. 12 Anaruk okkwion ithikkierok cik ana ithoccokothe lon lokꞌran kung nomïkït, kwokorronnathekin akin othakka nyukul nyoKapik, 13 nyukul inya akorronno okwonta nti iul ionyi ana akka ul ionyi wongothe itti okin thakwonta anaruk okin thokwontat noKapik.
14 Lon lothakkakathe ka kopul iponyi akikkat cik iaron. Oron thimmat thrïk thung, thrïk thung pulluk pen okkwi ipaat naththan, nthoporot thoppot ana lon ilaik ïcat.
15 OIuanna pocoꞌrothok ntherethok llon ilaik ïcat akwiꞌre mpoꞌre cittan itti, “Ook empi ipa mpiꞌret lon len itti, ‘Okkwi ipamakothin prïk naun akka kwokat cik tokït naun.’ ” 16 Ana nti ithoporot thung ithoppot, kwethïetheron cik arttot nomaꞌri moppot. 17 Akka lon lothonceꞌret lon cik loKapik lakkethet ton nti ikkun woMucca ana thoporot ana lon ilaik ïcat laIeccuo oMiccie akkonat. 18 Pul pella pimmat Kapik kirrkkir. Anaruk ukul wung wulluk, iammakka Kapik ïcat ana iaik iccik kung, ien akkiniet ton Kapik.
Lon loIuanna pomamuthie
(Maththa 3.1–12; Markkoc 1.2–8; Lukka 3.15–17)
19 Lon elli ila Iuanna pomamuthie peret ngka kung akka ul ittïttïk woIouth wonokaꞌran koUruccelim wothïothe ul wonoppan toKapik ana ul woLaui akin othipittothok itti ook okkwen. 20 Kwakonnocukkwat nolon anaruk kwiꞌret ncinokkït itti, “Mpannoka oMiccie.”
21 Akin ipittathok itti, “Ana oung okkwen? Oung oIliai?”
Ana kwiꞌrekathe itti, “Mpakannoka oIlia.”
Ana okin thipittathok itti, “Ana oung pul ipernte lon loKapiki?”
Kwothïanthet kin tit itti, “Aa.”
22 Ittina pꞌrïn akin iꞌrekathok itti, “Ana oung okkwen? Iꞌrethenïn lon ilanïn onekine ul iothïothenïn. Ngkwiꞌre itti oung oththa?”
23 OIuanna pothïatherit llon lopul pothernte lon loKapik oIccaia iliꞌre itti,
“Oun poꞌre ipaik pakkakkaro nti ithampang, apiꞌre itti,
‘Nokkinthet Ili kathar kocoꞌrotheik.’ ”+
24 Ittina ul woPriccin iarothïlathe, 25 ipittat oIuanna itti, “Ana ngkwonin akka aethet ul mamuthie amma ngkwannoka oMiccie ana manna okonnoka oIlia ana manna okonnoka pul pothernte lon loKapik?”
26 AIuanna othïat tit itti, “Mpethet non mamuthie ngngꞌri, anaruk opilin paik ianon ipanon thomma. 27 Ook ipamakothin ook ipa mpakannekko nan itti mpakꞌrinok loꞌrak lowok.”
28 Elli appik lokkattathe nokaꞌran koPeththania nokuthut korue toÜrüthün nthokarkan nacïngkï ummot ngngin, na aIuanna pokat akwikket ul mamuthie.
OIeccuo, thungkat thoKapik
29 Ngorrot ngen oIuanna pimmakathe oIeccuo akwanthan naak akwiꞌrekat itti, “Nantokatha, thungkat thoKapik okkwi ipapaꞌre lon ilokithak cik nnocapu. 30 Ook ipa mpokat cik aneret akka mpiꞌret itti, ‘Pul ipamakothin prïk naun akka kwokat cik amparthuk okwonta.’ 31 Manna inenni oun ngka kin mpommak itti kwaka okkwen anaruk lon ila mpaik pikkenthet ul mamuthie ngngꞌri othakka itti aul woIccereil inak.”
32 Ittina aIuanna iꞌrekat lon ila kwimmat itti, “Mpimmat Kanang ikupupure akuo ntothiꞌrot ere cülükkür akoꞌrat naak. 33 Mpakannainarok anaruk okkwi ipothïothin anathikket ul mamuthie ngngꞌri, akkiꞌrethin itti pul ipanon thaik thakathecce, Kanang koKapik kaꞌro nan akikkat cik naak, ook ipikket ul mamuthie ngKanang ikupupure. 34 Mpimmat ana mpaik piꞌre ila mpimmat itti ook ukul woKapik.”
Ul iammakot oIeccuo wocittokït
35 Ana ngorrot ngen, oIuanna pokat cik akwocoꞌro nnul iammakothok weꞌra. 36 Kwimmakathe oIeccuo akwoppo cïnang. Ana kwiꞌrekathe itti, “Nokatha thungkat thoKapik theꞌre.”
37 Anakka ul iammakothok ieꞌra woccïkothe akwiꞌre lon elli, okin thomakathe oIeccuo. 38 Manakka oIeccuo polliakothe, akwimmakat kin akin omakothok akwipittat kin itti, “Ngintha akka annokwariccat?”
Okin thiꞌrekathe itti, “Pul ipangkene, kaman kang kaik kartha?”
39 Akwiꞌrekat kin itti, “Nanthan annathokatha.”
Menik akin oingkat akin othokathakat na kwokat akwikkoik ana okin thikkatheik cipin cen okin aththut ana cïngkï cokat cocoꞌrin cocipin.
40 Anthrauc opang poCamaan oPoththuruc okin nti iakin itheꞌra ithoccïkothe lon ila Iuanna piꞌret akin omakathok. 41 Lon ila Anthrauc pokkothe cittokït itti kwiothe opang poCamaan akwerekanthok itti, “Onïn thiothe oMiccie okkwi ipa Kapik kothiothe.” 42 Ana kwonakathok na aIeccuo.
Ana oIeccuo pokathakathok ana kwiꞌrekathe itti, “Ngkwoccot kꞌran itti oCamaan ukul woIuanna. Ngkwakkarako itti oCcappa” (ilonu itti oPoththuruc).
OIeccuo pakkaro oPilippic ana oNathanail
43 Ana ngorrot ngen, oIeccuo piꞌrekathe itti kwaeo noththok poCelïl ana kwiathe oPilippic ana kwiꞌrekathok itti “Omakothin.”
44 OPilippic pokat ponokaꞌran koPeththcceitha ammakka Anthrauc ana oPoththuruc. 45 OPilippic piathe oNaththanail akwiꞌrekathok itti, “Onïn thiothe okkwi ipa oMucca pappokurrot lon len iatham wothonceꞌret lon cik ana ipa ul wothernte lon loKapik wokurrot lon len cakuruk itti oIeccuo poNaccir, ukul woIuccip.”
46 ANaththanail ipittat itti, “Lon lꞌrek lakaik iloporot lanthan nokaꞌran koNacciri?”
APilippic omekathok itti, “Aꞌrik aththokatha.”
47 Anakka oIeccuo pimmat oNaththanail akwanthan naak, akwiꞌrekat itti, “Katha okkwempi paIccereil ïcarïcat ipella loꞌrek moloko manna lotte.”
48 ANaththanail ipittathok itti, “Ngkwinan taththa?”
AIeccuo othïat tit itti, “Mpimmarung akka ngkwokat cik icuꞌre copïcït, aPilippic parthuk akkarong.”
49 ANaththanail iꞌrekat lon mpoꞌre cittan itti, “Pul ipangkene, oung ukul woKapik, oung Ili woIccereil.”
50 AIeccuo iꞌrekat itti, “Ngkwoccokothe lon nocïkït akka mpiꞌret itti mpimmathung icuꞌre copïcïri? Ngkwimma lon lommaththik nolon elli.” 51 AIeccuo apparttat nan itti, “Mpiꞌret non lon ilaik ïcat, onon thimma tothiꞌrot tanyattatheik ana uꞌrupa wothothïlettat woKapik awaik akuꞌrot ana uo ntan nokkul wopul iponyi.”
+ 1:23 Iccaia 40.3