11
Kapik kakannꞌra ul wung
1 Mpipitto itti, Kapik kꞌrat ul wungi? Annoka menik oun ngka kin poul woIccereil nothiki thAprein ana nopothok poPeniemin. 2 Kapik kakannꞌra ul wung ia kwakkarot. Onon thomma tat akka atham wiꞌret aeret oIlia akka kwaꞌrettot iKapik akwaꞌrettine ul woIccereili? 3 Akkwiꞌret itti, “Ili, okin thongwot ul wang wꞌrek wothernte lon lang ana okin thokïttot nuꞌrot naꞌrama nang ana oun akkokwentakot pellek ana okin thongothe itti okin thakkwothin.”+ 4 Ana Kapik kothïanthok tit tat? “Mpoꞌrumot noul athar weꞌreꞌrapuruk (7,000) iakannaꞌrane oPaal ngaꞌrama.”+ 5 Ana inenni ul waik iokwentakot wotte ia Kapik kakkarot nthoporot thung. 6 Ittina amma thakkarako thaik nthoporot thoKapik ana thakannoka ngngre ana amma Kapik kokat akkakkaro ul, akokatha ngre ngen menik thoporot thoKapik thakannokat thoporot.
7 Ngintha akkokakatheik? Akka ul woIccereil wakinniat lon ilakin thokat akin okwancot. Ul iotteik akkiothe anaruk iokwentakot wokat wonthomiettat ma, 8 ammakka lokurrakot iatham itti,
“Kapik kethet kin ngatheꞌre ngonu ngore
ana kït kakannimmaik
ana unu wokannoccïkot cik manna inenni.”+
9 Ana oThauth piꞌret itti,
“Akuppuꞌrung kothuꞌrit ken oka tupu ana loꞌrak lothiꞌriththa,
ana papu ipammukkietto akin occo lon ilakin thonu itti okin thacco,
10 Akït ken ïꞌrïmat othakka itti akin okorronno immaik
ana aucul wen uꞌrumako thupuththuput.”+
Thoꞌrettat thoul iakannoka ul woIouth
11 Mpappipitto itti, ul woIouth wommukkot itti wapukko aꞌrungkat nocapu thupuththupuri? Annoka menik anaruk nti ilon len ilokithak thoꞌrettat thakkakanthet ul iakannoka ul woIouth othakka itti aul woIccereil ipo noꞌre noul iakonnoka woIccereil. 12 Anaruk amma lon ilokithak loul woIouth lonu itti thaꞌrthan nocapu ana thapukko then thonu itti thaꞌrthan thoul iakannoka woIouth, thaꞌrthan thaka taththa amma wokkaprttakot ntan appik.
13 Mpaik perenenon, onon ul iannoka ul woIouth ana ammakka mpapul pothothïlettat poIeccuo iperene ul iakannoka woIouth, mpopirat noka nore ngin 14 othakka itti anipie ul win wꞌrek noꞌre othakka itti anoꞌret opilingon nti iakin. 15 Akka Kapik kopaꞌrinet ul woIouth cik, kokkathe thuruko nul wꞌrek nocapu. Ana akka kopakkethe kuꞌri cik nul woIouth, thaka thikkoik thoul illet. 16 Amma mïl motte nopangken imettathe Kapik mupupure, amꞌrek maka mupupure appik. Ana amma laka lopira lupupure ana uꞌri wen waka wupupure cakuruk.
17 Amma uꞌri wopira wꞌrek wokat wongattatheik, ana onon uꞌri wopira ipumothe ncik wurakothe nopira ipettat ittina onon thaik thupokko annolaka ithun nuꞌri wopira ipettat, 18 nokorronno ipinthet uꞌri wopira ka thoura ipettat amma onon akkokkothe menik annoccot kït nan itti onon thaik thakorronno othïngkariet laka tan anaruk laka akkaik lathïngkariet non tan. 19 Anaruk ngkwiꞌre itti, “Uꞌri warongattatheik othakka itti anurakot nokaꞌran ken.” 20 Ïcat. Warongattatheik akka wakannoccokot lon nocïkït anaruk ngkwoccokothe lon nocïkït. Kirrnni ipot ka thoura anaruk ipi nꞌre. 21 Akka amma Kapik kakkannonekket uꞌri wopira cik ipettat kakannonekkethung cik cakuruk.
22 Nantokatha tat akka Kapik koporot ana konthomathe nolon, konthomathe nakwion ithapukkot anaruk konu thiak thon amma oung akkoꞌrungkothe ithoporot thung. Anaruk amma ngkwꞌrat ana ngkwamothakot cik cakuruk. 23 Ana amma okin thakannꞌra oꞌrungkot nothoccokot lon nomïkït, okin thurakot akka Kapik konu puꞌran itti kappurot kin attang. 24 Ana amma ngkwokeccatheik nopira poCeiththun ipumothe ncik ana ngkurakothe nopira poCeiththun ipettat, laka taththa nouꞌri wopira ipettat amma wongattatheik ana wurakothe nopira pen ipakin thokat nan.
Ul woIccereil waꞌrettat appik
25 Pangkingon, mpongothe itti onon thina kumitta kolon loKapik othakka itti annokorronno ipot ka thoura. Ul woIccereil wokat wonthomat ma mono aul iokat iakannoka ul woIouth occokat lon loKapik. 26 Ul woIccereil appik wathoꞌrettat ammakka lokurrakot itti,
“Okkwi ipaꞌret ul panthan nokaꞌran koCiun icarak coman coUruccelim.
Ana kwapaꞌre lon ilokithak cik nothiki thoIakup.
27 Ana thonekket lon cik thïn enthi ïnaththungon
amma anonekot kin lon ilokithak len.”+
28 Ul woIccereil woppot wꞌrat lon loKapik, ana elli loporot nanon ana nolon loul iakkarakot okin thongakothe nti ilon lothiki. 29 Akka thakkaro ana thethet nuthuk thoKapik thakannꞌrako. 30 Onon ul iakannoka woIouth thokat thꞌrat Kapik caꞌri cꞌrek. Anaruk inenni ul woIouth wꞌrat lon loKapik ana onon thokenettat thiak. 31 Ana ittina okin thꞌrat lon loKapik othakka itti akin ipako thiak then cakuruk ammakka Kapik kipot thiak thon. 32 Kapik kopaꞌret ul maik appik, ꞌra occïkot lon lung othakka itti akipo thiak then appik.
Thopirane Kapik noka
33 Kapik akkonu thaꞌrthan ana thinaik nti ica thrïk ana thina lon
ana ook iparon thomma thonceꞌret lon ncik thung
ana omma thokkot lon thung ana athar wung.
34 “Opilin paik pina ngatheꞌre ngoKapiki?
Ana manna opilin paik piꞌret Kapik itti okkothe ittinai?”+
35 “Opilin paik pethet Kapik papꞌreki itti akwathokketta ntiri?”+
36 Akka nti iaak ana ook ngngin aꞌrupu wapakkinthok appik.
Athrïk oka noKapik thupuththuput. Amin.
+ 11:3 1 Nili 19.10, 14 + 11:4 1 Nili 19.18 + 11:8 Thethinia 29.4; Iccaia 29.10 + 11:10 Mocumur 69.22–23 + 11:27 Iccaia 59.20–21 + 11:34 Iccaia 40.13 + 11:35 Aiup 41.11